ไอเอ็นจีบี้หนี้ให้TIF1ยึดทรัพย์พลาสเทคฯ
บลจ.ไอเอ็นจี ยึดทรัพย์ &#8220;พลาสเทค เมทาลอน&#8221; หลังไม่จ่ายหนี้ตามนัด รักษาผลประโยชน์ TIF1 เต็มที่
8 ส.ค. 2553

บลจ.ไอเอ็นจี ยึดทรัพย์ “พลาสเทค เมทาลอน” หลังไม่จ่ายหนี้ตามนัด รักษาผลประโยชน์ TIF1 เต็มที่ 
นายแกรนท์ แอนดรูว์ ไบเลย์ กรรมการ บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) ในฐานะบริษัทจัดการของกองทุนรวมอสังหาริมทรัพย์ไทยอินดัสเตรียล 1 (TIF1) เปิดเผยว่า บริษัท พลาสเทค เมทาลอน (ประเทศไทย) ได้ผิดนัดชำระหนี้งวดแรกซึ่งสัญญาว่าจะจ่ายจำนวน 1.8 แสนบาท ในวันที่ 31 ก.ค.ที่ผ่านมา
บริษัทจึงต้องทำตามขั้นตอนของกฎหมาย โดยการยึดทรัพย์ของบริษัท พลาสเทคฯ มาขายทอดตลาดนำเงินมาชำระหนี้ตามฟ้อง และกลับเข้าครอบครองพื้นที่เช่าต่อไป ทั้งนี้จะพิจารณาการดำเนินการที่เหมาะสมและเป็นประโยชน์ต่อ TIF1
“เมื่อวันที่ 1 มิ.ย. 2553 ศาลมีคำพิพากษาตามสัญญาประนีประนอมโดยบริษัท พลาสเทคฯ ยอมความที่จะชำระเงินจำนวน 7,845,545.22 บาท ให้แก่กองทุนรวม ภายในวันที่ 30 พ.ย.นี้ และจะทยอยชำระค่าเสียหายในระหว่างที่ผู้เช่ายังไม่ย้ายออกจากที่ดิน ให้กับกองทุนเป็นรายเดือน รวม 10 งวด รวมเป็นเงิน 1.95 ล้านบาท แต่ก็ไม่สามารถชำระเงินได้ตั้งแต่งวดแรก”
ทั้งนี้ ที่ผ่านมาบริษัท พลาสเทคฯ ได้เช่าที่ดินพร้อมอาคารโรงงาน ภายในนิคมอุตสาหกรรมบ้านหว้า (ไฮเทค) จากกองทุนรวม แต่ผิดนัดชำระค่าเช่าและค่าบริการ ทำให้บริษัทจัดการต้องฟ้องในนามของกองทุนรวมต่อศาลจังหวัดพระนครศรีอยุธยา เป็นคดีแพ่งหมายเลขดำที่ 859/2552 เมื่อวันที่ 6 ต.ค. 2552 เพื่อให้ผู้เช่าชำระค่าเช่าและค่าบริการ ค่าซ่อมแซมทรัพย์สินที่เสียหาย และค่าเสียหาย รวมถึงดอกเบี้ย จำนวนทุนทรัพย์ทั้งสิ้น 10,881,408.70 บาท 
นอกจากนี้ หากบริษัทต้องการจะขอเช่าพื้นที่ต่อจะต้องแจ้งให้ทราบภายในวันที่ 1 ก.พ. 2554 รวมถึงค่าเช่าและค่าบริการตามสัญญาใหม่นั้น จะต้องไม่น้อยกว่า 313,500 บาทต่อเดือน